
Ruumide tasuta kasutusse andmine (Integratsiooni SA)
1. Asjaolud ja menetluse käik
Integratsiooni SA Narva eesti keele maja esitas Narva Linnavalitsusele taotluse, millega palutakse anda sihtasutusele tasuta kasutusse Kultuurimaja Rugodiv ruumid ajavahemikus märts-mai 2022 keeleõppeprojekti “Näitlemiskool” kohtumiste korraldamiseks. Näitlemiskooli kohtumised toimuvad kultuurimaja direktoriga kokkulepitud ajakava järgi.

Näitlemiskooli projekti eesmärk on keeleõpe klassiruumist väljas. Näitlemiskoolis õpetatakse stsenaristikat, operaatoritööd ja produtseerimist.
2. Õiguslikud alused
2.1 Vastavalt Narva Linnavolikogu 17.03.2005. a määruse nr 14 „Linnavara kasutusse andmise kord” § 46 lõikele 4 võib avaliku enampakkumiseta anda kasutusse linnavara, mis antakse kasutusse korra § 7 lõikes 2 nimetatud subjektidele.

2.2 Vastavalt Narva Linnavolikogu 17.03.2005. a määruse nr 14 „Linnavara kasutusse andmise kord” § 7 lõike 2 punktile 5 võib linnavalitsuse korraldusega linnavara kasutusse anda tasuta tähtajaga kuni viis aastat sihtasutustele.

3. Otsus

Anda Integratsiooni SA-le, registrikood 90000788, ajavahemikul 01.03-31.05.2022 tasuta kasutusse Kultuurimaja Rugodiv ruumid keeleõppeprojekti „Näitlemiskool“ korraldamiseks kultuurimaja juhtkonnaga kooskõlastatud ajakava alusel ning vabastada Integratsiooni SA-d kommunaalteenuste eest maksmisest.
4. Rakendussätted
4.1 Korraldus jõustub seadusega sätestatud korras.

4.2 Korraldust võib vaidlustada Tartu Halduskohtu Jõhvi kohtumajas 30 päeva jooksul Narva Linnavalitsuse poolt korralduse teatavakstegemise päevast arvates.

